

VLADA REPUBLIKE HRVATSKE

Zagreb, 30. ožujka 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o izmjeni Odluke o izravnim mjerama kontrole cijena određenih prehrambenih proizvoda |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

 **PRIJEDLOG**

Na temelju članka 6. Zakona o iznimnim mjerama kontrole cijena („Narodne novine“, br. 73/97, 128/99 i 66/01) i članka 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16, 116/18 i 80/22), Vlada Republike Hrvatske je na sjednici održanoj ……2023. godine donijela

**ODLUKU**

**O IZMJENI ODLUKE O IZRAVNIM MJERAMA KONTROLE CIJENA ODREĐENIH PREHRAMBENIH PROIZVODA**

**I.**

 U Odluci o izravnim mjerama kontrole cijena određenih prehrambenih proizvoda(“Narodne novine“, br. 104/22., 5/23. i 31/23.) točka IV. mijenja se i glasi:

„Najviša maloprodajna cijena UHT mlijeka s 2,8% mliječne masti po litri, ne smije prelaziti cijenu od 1,03 eura.

Marža trgovca obračunata na neto fakturnu cijenu iz stavka 1. ove točke, umanjena za sve rabate i vanfakturne popuste iznosi najviše 10%.“.

 **II.**

Ova Odluka stupa na snagu prvoga dana od dana objave u „Narodnim novinama“**.**

KLASA:

URBROJ:

Zagreb,…….2023.

 Predsjednik

 **mr.sc. Andrej Plenković**, v.r.

**Obrazloženje**

Odlukom o izravnim mjerama kontrole cijena određenih prehrambenih proizvoda („Narodne novine“, br. 104/22, 31/23), a koja Odluka je donesena temeljem odredbe članka 6. Zakona o iznimnim mjerama kontrole cijena („Narodne novine“, br. 73/97, 128/99 i 66/01), odredile su se izravne mjere kontrole cijena određenih prehrambenih proizvoda radi sprječavanja negativnih učinaka promjena pojedinih cijena, a u cilju otklanjanja štetnih posljedica poremećaja na tržištu u pogledu opskrbe osnovnim životnim namirnicama stanovništva na području Republike Hrvatske, kada se ti ciljevi ne mogu postići drugim mjerama gospodarske politike.

Međutim, s obzirom na osjetljivost sektora mliječnog govedarstva i nedovoljnu tržišnu snagu malih proizvođača sirovog mlijeka, moguće je da ukidanje marži uz ograničenje cijena uzrokuje pritisak u lancu koji bi doveo do snižavanja otkupnih cijena sirovog mlijeka te u konačnici ugrožavanja likvidnosti poljoprivrednih gospodarstava koji se bave ovom osjetljivom i ugroženom proizvodnjom. Kako bi se ova mogućnost isključila, a imajući u vidu ciljeve Vlade prilikom donošenja Odluke, predlaže se sljedeće:

- Izmjena Odluke o izravnim mjerama kontrole cijena određenih prehrambenih proizvoda, tj. povećanje gornje razine cijena UHT mlijeka 2,8% mliječne masti za 5% - s 0,98 EUR/lit na 1,03 EUR/lit;

- Uvođenje gornje granice marže za trgovce za UHT mlijeko 2,8% mliječne masti od 10%;

Ovakvim prijedlogom i dalje se osigurava prihvatljiva cijena UHT mlijeka s 2,8% mliječne masti koje ima najveći udio u hrvatskoj potrošnji mlijeka i granica marže koja trgovce ne dovodi u nepovoljnu poziciju u lancu, pri čemu se sprječava potencijalni pritisak na snižavanje cijene u otkupu. Za napomenuti je da je likvidnost poljoprivrednih gospodarstava i cjelokupna primarna proizvodnja, kao i prerađivačka industrija, u vrlo nepovoljnim uvjetima proizvodnje koje su posljedica tržišnih poremećaja u posljednje tri godine, a koja je uvelike očuvana nacionalnim redovnim i interventnim mjerama financijskih potpora dodijeljenih upravo zbog velikih tržišnih poremećaja i uvjeta otežanog poslovanja.

Ova Odluka će stupiti na snagu prvoga dana od dana objave u „Narodnim novinama“, uvažavajući činjenicu da je hrana osnovni uvjet održanja, unaprjeđenja i zaštite života i zdravlja stanovništva, a u svrhu odgovornog upravljanja krizom koja prijeti gospodarstvu i građanima Republike Hrvatske.

Slijedom navedenog, predlaže se donošenje ove Odluke.